Camilla Fabricius (S), 2023-04-14:
Tak for det, hr. formand.
Tak for ordet.
Som socialdemokrat er den lige adgang til sundhed helt afgørende.
Uanset hvem du er og hvor du bor, skal du have adgang til et sundhedsvæsen af høj kvalitet.
Sådan er det desværre ikke i dag.
Dit postnummer spiller faktisk en stor rolle for, hvilket sundhedsvæsen du møder.
Ikke mindst når vi taler om det nære sundhedsvæsen, er der forskel på de tilbud, du får, når du er konstateret kronisk syg, forskel på de tilbud, du får, når du udskrives fra hospitalet, ja, nogle steder i landet kan du ikke engang få din egen faste læge.
Det er ikke acceptabelt; det går ud over den enkelte patient, som ikke får den nødvendige hjælp og støtte; og det går faktisk også ud over samfundet, fordi vi risikerer flere unødvendige genindlæggelser, som kunne have været undgået.
Hvis vi for alvor skal styrke vores sundhedsvæsen, skal vi også starte med at styrke det nære sundhedsvæsen, for det er en forudsætning for, at vores hospitaler ikke sander til i indlæggelser.
Med det her lovforslag sætter vi strøm til mange af de gode tiltag, vi blev enige om med sundhedsaftalen sidste år – tiltag, der netop skal styrke det nære sundhedsvæsen, skabe bedre sammenhæng for patienter på tværs af sundhedsvæsenet og skabe øget geografisk lighed i sundhed.
Først og fremmest tager vi nu virkelig fat på arbejdet med en national kvalitetsplan for det nære sundhedsvæsen.
Indenrigs- og sundhedsministeren får bemyndigelse til at fastsætte forpligtende krav til kommunernes sundhedstilbud, og det vil ske på baggrund af de kvalitetsstandarder, der er udviklet af Sundhedsstyrelsen.
Vi har i sundhedsaftalen sat penge af til, at vi i første omgang er ved at indføre kvalitetsstandarder for kronikere og kommunale akutfunktioner.
Det er helt afgørende, at vi har en høj kvalitet i hele landet.
Vi bliver i de kommende år mange flere kronikere, og det er netop patienter, hvis forløb ofte går på tværs af sundhedsvæsenet.
Det er vigtigt, at der bliver sat hurtigt ind med f.eks. tilbud om træning, kostomlægning og patientuddannelse, så vi forebygger, at sygdommene udvikler sig, til gavn for både patienter og det øvrige sundhedsvæsen.
Vi skal have et nært sundhedsvæsen med kvalitet i hele landet.
For det andet indfører vi eller direkte genindfører vi hjemmel til, at ministeren kan fastsætte regler for en praksisplan for almen praksis – et nyttigt redskab, der også er med til at skabe bedre sammenhæng mellem kommuner og regioner og almen praksis.
Det er, som jeg forstår det, også en rent lovteknisk fejl, der har gjort, at muligheden blev fjernet sidste år.
Endelig er der en række elementer, der skal skabe bedre lægedækning, og det er jo også i den grad udtryk for en geografisk ulighed, hvor borgerne ikke har adgang til egen faste læge.
Det skaber usikkerhed.
Vi blev med sundhedsaftalen enige om en række gode tiltag, og her udmønter vi nogle af dem: bedre mulighed for at etablere regionsklinikker, mulighed for ekstra honorarer til læger i lægedækningstruede områder, så de tager flere patienter, og mulighed for at fordele læger i uddannelsesforløb i speciallægeuddannelsen til områder med lægemangel.
Alt sammen vil bidrage til, at flere får en læge tættere på.
Jeg har selv stået i en situation, hvor min far bor tæt på mig selv, og han har kol.
Min svigermor bor i det yderste Vestjylland, og hun har også fået konstateret kol.
De burde have fuldstændig fortløbende behandlinger, men min far har, fordi han bor i Aarhus, en læge og tilgang til et sundhedsvæsen, som er betydelig anderledes.
Han har fået tilbudt behandling, som er betydelig anderledes; han har fået tilbudt den der kol-pibe, som er den nyeste model.
Men hvis min svigermor skal have et tilbud om kol-behandling, skal hun væsentlig længere væk.
Det synes jeg er betydningsfuldt for helt almindelige menneskers helt almindelige liv.
Der er ingen tvivl om, at vi står over for store udfordringer i vores sundhedsvæsen, og med det her forslag løser vi jo langtfra alle delene, men vi løser en del af det, for det her er første skridt i at omstille og styrke det nære sundhedsvæsen og dermed også sikre en større geografisk lighed i sundheden.
Socialdemokratiet og jeg er rigtig glade for at kunne støtte forslaget, og jeg glæder mig til at følge resten af lovbehandlingen her i dag.
Tak for det.